Kampung Kupang

Kampung Kupang ialah sebuah kampung di Daerah Tutong, Brunei. Ia merupakan salah sebuah kampung di bawah Mukim Keriam. Kampung ini mempunyai penduduk seramai 1,795 orang pada tahun 2016.

 Etimologi 
Mengikut cerita rakyat, nama Kampung Kupang diambil sempena nama pokok yang digelar sebagai kupang, berkongsi nama serupa dengannya. Pokok ini mempunyai keistimewaannya dan berbeza dengan pokok lain. Antara keistimewaannya ialah kulit pokok ini kelihatan ditumbuhi oleh sejenis kulit kerang iaitu kupang (Mytilus edulis). Pokok-pokok ini tumbuh dalam jumlah yang sedikit dan berada di tanah yang tinggi seperti di kawasan berbukitan. Ketinggian pokok ini dikatakan sama seperti pokok durian dan bentuknya persis seperti pokok durian. Tiada siapa yang benar-benar mengetahui siapa orang yang mula-mula menemui pokok kupang ini dan yang mula-mula menamakan kampung ini sebagai "Kampung Kupang". Disebabkan pokok ini dari awal hanya tumbuh dalam kuantiti yang kecil dan taburannya terhad, malangnya pada masa ini pokok ini tidak lagi ditemui dan mungkin telah pupus.

 Infrastruktur 
Seperti kampung-kampung lain, kampung ini mempunyai akses kepada beberapa kemudahan awam yang disediakan oleh kerajaan seperti jalan raya, air, telefon dan elektrik. Terdapat juga beberapa bangunan kerajaan iaitu sebuah masjid yang dikenali sebagai Masjid Kampung Kupang, sebuah sekolah kerajaan iaitu Sekolah Rendah Orang Kaya Ali Wanika Setia Diraja Kupang, sebuah sekolah agama iaitu Sekolah Agama Kupang, dua balai polis, Penjara Maraburong, Pusat Al-Islah, Biro Kawalan Narkotik  yang mana kedua-dua bangunan diletakkan di kawasan khas, serta gerai sayur-sayuran dan buah-buahan sebanyak 14 buah unit.

Masjid Kampung Kupang merupakan masjid utama di Kampung Kupang yang telah dirasmikan oleh Ketua Kadi Brunei pada 10 Februari 1984. Ia boleh menempatkan 500 orang jemaah dalam setiap satu sesi sembahyang.

 Rujukan 

Kupang